KOMISIJOS REGLAMENTAS (EB) Nr. 611/2009
2009 m. liepos 10 d.
kuriuo taisomas Reglamentas (EB) Nr. 1276/2008 dėl eksportuojamų žemės ūkio produktų, už kuriuos skiriamos grąžinamosios išmokos arba kitos sumos, monitoringo atliekant fizinius patikrinimus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 170 straipsnio c punktą ir 194 straipsnio a punktą kartu su 4 straipsniu,
kadangi:
(1)
Pagal Komisijos reglamento (EB) Nr. 1276/2008 (2) IX priedo atitikties lentelę minėto reglamento 11 straipsnio 5 dalis ir II priedas atitinkamai atitinka 1994 m. gruodžio 20 d. Komisijos reglamento (EB) Nr. 3122/94, nustatančio žemės ūkio produktų, už kuriuos mokamos grąžinamosios išmokos, rizikos analizės kriterijus (3), 3 straipsnio 2 dalį ir 1 straipsnį. Visų pirma Reglamento (EB) Nr. 1276/2008 11 straipsnio 5 dalies a punktas atitinka Reglamento (EB) Nr. 3122/94 3 straipsnio 2 dalies pirmą įtrauką. Tačiau, jei Reglamento (EB) Nr. 3122/94 3 straipsnio 2 dalies pirma įtrauka yra susijusi su visais to reglamento 1 straipsnio antroje pastraipoje išvardytais kriterijais, Reglamento (EB) Nr. 1276/2008 11 straipsnio 5 dalies a punktas susijęs tik su pastarojo reglamento II priedo 1 dalyje išvardytais kriterijais.
(2)
Kadangi pranešimas apie rizikos analizę turėtų apimti visus svarbius rizikos elementus, kaip jau buvo nustatyta Reglamente (EB) Nr. 3122/94, reikėtų atitinkamai patikslinti Reglamento (EB) Nr. 1276/2008 11 straipsnio 5 dalies a punkte pateiktą ribojamąją nuorodą į pastarojo reglamento II priedo 1 dalį.
(3)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1276/2008 11 straipsnio 5 dalies a punktas keičiamas taip:
„a)
priemones, kurių buvo imtasi, įskaitant nurodymus nacionaliniams padaliniams taikyti rizikos analize pagrįstą atrankos sistemą, atsižvelgiant į II priede nurodytus kriterijus;“.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. liepos 10 d.